คณะกรรมการและผู้บริหารของบริษัทฯ
ได้ให้ความสำคัญต่อระบบการควบคุมภายในโดยมุ่งเน้นให้บริษัทฯ
มีระบบการควบคุมภายในที่เพียงพอและเหมาะสมกับการดำเนินธุรกิจของบริษัทฯ
เพื่อประสิทธิภาพสูงสุดในการบริหารงาน ตลอดจนส่งเสริมและผลักดันให้บริษัทฯ
มีการปฏิบัติงานให้เป็นไปตามกฎ ระเบียบ และข้อบังคับต่างๆ ของกฎหมาย
เพื่อป้องกันไม่ให้เกิดผลเสียหายต่อบริษัทฯ

โดยในที่ประชุมคณะกรรมการตรวจสอบครั้งที่ 5/2554 เมื่อวันที่ 8 ธันวาคม พ.ศ. 2554
ได้ประเมินความเพียงพอของระบบการควบคุมภายในของบริษัทฯ ทั้งนี้กรรมการตรวจสอบทั้ง 3
ท่านได้เข้าร่วมประชุม โดยสามารถสรุปความเห็นเกี่ยวกับความเพียงพอของระบบควบคุมภายใน
ออกเป็น 5 ส่วน ดังนี้

9.1 ด้านองค์กรและสภาพแวดล้อม

บริษัทฯ มีการจัดทำงบประมาณการลงทุนในทุกปี
โดยพิจารณาจากสภาพแวดล้อมทางเศรษฐกิจและอุตสาหกรรมเป็นสำคัญ
โดยฝ่ายบริหารจะเป็นผู้จัดทำและเสนอให้คณะกรรมการพิจารณาอนุมัติต่อไป
มีการกำหนดพันธกิจและนโยบายที่ชัดเจนเพื่อให้การจัดทำแผนธุรกิจสอดคล้องกับนโยบายที่วางไว้
และบริษัทฯ ได้มีข้อกำหนดเกี่ยวกับจริยธรรมธุรกิจและจรรยาบรรณพนักงานที่เป็นลายลักษณ์อักษร
มุ่งให้ปฏิบัติหน้าที่ด้วยความรับผิดชอบ
ความซื่อสัตย์สุจริตและไม่กระทำการอันใดที่ขัดต่อผลประโยชน์ของบริษัทฯ
ดังนั้นเพื่อให้มั่นใจว่าผู้บริหารและพนักงานมีความตระหนักถึงจรรยาบรรณของตน บริษัทฯ
จึงได้กำหนดห้ามฝ่ายบริหารและพนักงานปฏิบัติตนในลักษณะก่อให้เกิดความขัดแย้งทางผลประโยชน์กับบริษัทฯ
เป็นลายลักษณ์อักษรในนโยบายการกำกับดูแลกิจการ จริยธรรมธุรกิจและจรรยาบรรณพนักงาน
รวมทั้งประกาศเพิ่มเติมให้ผู้บริหาร พนักงานแผนกการตลาด แผนกจัดซื้อและแผนกบุคคล
ทำรายงานแสดงรายการความขัดแย้งทางผลประโยชน์เป็นประจำทุกปี
ซึ่งเริ่มดำเนินการไปแล้วตั้งแต่ปี 2550 และจากปี 2552
คณะกรรมการบริษัทได้อนุมัติแบบรายงานการมีส่วนได้เสียของกรรมการและผู้บริหาร 4 รายแรก
(ตามนิยามของตลาดหลักทรัพย์ฯ) โดยกำหนดให้คณะกรรมการและผู้บริหารรายงานแบบต่อบริษัทฯ
ภายใน 30 กันยายนของทุกปี

9.2 ด้านการบริหารความเสี่ยง

บริษัทฯ ได้มีการควบคุมบริหารความเสี่ยงอย่างต่อเนื่อง
มีหน่วยงานตรวจสอบภายในเข้าไปทำการสำรวจเชิงปฏิบัติการในขั้นตอนการทำงานของทุกหน่วยงานของบริษัทฯ
เพื่อทำการประเมินระบบและสนับสนุนให้เกิดการปรับปรุงระบบการจัดการกับความเสี่ยงขององค์กรอย่างเหมาะสม
เพื่อลดความสูญเสียที่อาจเกิดขึ้นแก่องค์กร
หน่วยงานตรวจสอบภายในจะรายงานตรงต่อกรรมการตรวจสอบ
กรรมการตรวจสอบจะพิจารณาความเหมาะสมร่วมกับฝ่ายบริหารเพื่อดำเนินการบริหารความเสี่ยงต่อไป
ในปี 2554 บริษัทฯ ให้บริษัท เคพีเอ็มจี ภูมิไชย ที่ปรึกษาธุรกิจ จำกัด
เข้าทำการตรวจสอบภายในเรื่อง “การบริหารค่าตอบแทนสำหรับพนักงานกลุ่ม worker
และพนักงานกลุ่มผู้รับเหมา” เพื่อประเมินความเสี่ยง สาเหตุปัจจัยของความเสี่ยง
และหามาตรการในการป้องกันและลดความเสี่ยง
ซึ่งผู้ตรวจสอบภายในจะรายงานต่อคณะกรรมการตรวจสอบโดยตรง
เมื่อคณะกรรมการตรวจสอบพิจารณาแล้วจะเสนอแนะฝ่ายจัดการและหน่วยงานตรวจสอบภายในให้ไปปรับปรุงระบบและวางแนวทางป้องกันความเสี่ยงที่อาจจะเกิดขึ้นในอนาคตต่อไป
โดยจะรายงานผลต่อคณะกรรมการบริษัททราบทุกครั้ง

9.3 ด้านการควบคุมการปฏิบัติงานของฝ่ายบริหาร

เพื่อให้การปฏิบัติงานเป็นไปอย่างเหมาะสมและโปร่งใส บริษัทฯ
ได้กำหนดขอบเขตอำนาจหน้าที่และวงเงินอำนาจอนุมัติของผู้บริหารทุกฝ่ายและทุกระดับไว้อย่างชัดเจนและเป็นลายลักษณ์อักษร
ซึ่งได้นำเสนอให้ที่ประชุมคณะกรรมการพิจารณาอนุมัติทุกครั้ง กรณีที่มีการทำรายการเกี่ยวโยงบริษัทฯ
ได้ดำเนินการตามหลักการของพระราชบัญญัติหลักทรัพย์และตลาดหลักทรัพย์ (ฉบับแก้ไข)
ข้อบังคับของสำนักงานคณะกรรมการกำกับหลักทรัพย์และตลาดหลักทรัพย์
และประกาศของตลาดหลักทรัพย์แห่งประเทศไทยอย่างเคร่งครัด
รวมถึงคำนึงถึงผลประโยชน์สูงสุดของบริษัทเป็นสำคัญและพิจารณาโดยถือเสมือนเป็นรายการที่กระทำกับบุคคลภายนอก
(on arm’s length basis)

โดยในปี 2554 บริษัทฯ ได้มีการทบทวนค่าเช่าอสังหาริมทรัพย์ระยะสั้น ซึ่งบริษัทฯ
ให้บริษัทย่อยและบริษัทที่เกี่ยวข้องเช่า
โดยว่าจ้างบริษัทประเมินมูลค่าทรัพย์สินที่ได้รับความเห็นชอบจากสำนักงาน ก.ล.ต. จำนวน 2 ราย
เข้ามาประเมินเพื่อหาราคาเช่ายุติธรรม
ซึ่งผลจากการประเมินก็พบว่าค่าเช่าเดิมนั้นสูงกว่าราคาเช่ายุติธรรมทุกรายการ
อีกทั้งยังดำเนินการตามขั้นตอนที่โปร่งใสโดยก่อนเข้าทำรายการเสนอต่อคณะกรรมการตรวจสอบเพื่อสอบทานพิจารณาความเหมาะสมทุกครั้ง
และในกรณีที่จำเป็นก็จะทำข้อหารือไปยังสำนักงานกฎหมายรวมถึงหน่วยงานที่เกี่ยวข้องก่อนเสนอต่อคณะกรรมการตรวจสอบและคณะกรรมการบริษัทฯ
เพื่อปฏิบัติหน้าที่ด้วยความรับผิดชอบและความระมัดระวัง

9.4 ด้านระบบสารสนเทศและการสื่อสารข้อมูล

บริษัทฯ
ตระหนักถึงความสำคัญของการตัดสินใจบนพื้นฐานของข้อมูลที่ถูกต้องและเพียงพอต่อการตัดสินใจ
ในการพิจารณาในแต่ละวาระผู้บริหารและผู้มีส่วนรับผิดชอบจะจัดเตรียมข้อมูลที่สำคัญต่างๆ
ให้เพียงพอต่อการตัดสินใจ
มีการบันทึกรายงานการประชุมด้วยรายละเอียดที่จำเป็นและเพียงพอและจัดเก็บเอกสารในระบบอย่างปลอดภัย
รวมทั้งได้จัดให้มีระบบข้อมูลและช่องทางการสื่อสารทั้งภายในและภายนอกองค์กร
เพื่อให้ทุกฝ่ายที่เกี่ยวข้องได้รับข้อมูลครบถ้วน ถูกต้องและเพียงพอต่อการตัดสินใจ
โดยพนักงานจะได้รับข้อมูลข่าวสารบริษัทฯ ผ่านทางระบบ Intranet
และบุคคลภายนอกองค์กรสามารถรับข้อมูลผ่านทางเว็บไซต์บริษัท www.ircthailand.com
ซึ่งได้มีการปรับปรุงข้อมูลอย่างสม่ำเสมอ

9.5 ด้านระบบการติดตาม

บริษัทฯ มีการติดตามผลการปฏิบัติงานตามเป้าหมาย โดยมีการประชุมของฝ่ายจัดการอย่างสม่ำเสมอ
เพื่อติดตามผลการปฏิบัติอย่างใกล้ชิด มีการประชุมคณะกรรมการบริษัททุกไตรมาส
มีการประชุมคณะกรรมการตรวจสอบร่วมกับผู้สอบบัญชีปีละ 2 ครั้ง และผู้ตรวจสอบภายใน 1 ครั้ง
นอกจากนั้นหน่วยงานตรวจสอบภายในจะรายงานผลการติดตามการตรวจสอบภายในโดยตรงต่อคณะกรรมการตรวจสอบทุกๆ
ไตรมาส โดยในปี 2554 ที่ผ่านมา คณะกรรมการตรวจสอบได้มอบหมายให้บริษัท เคพีเอ็มจี ภูมิไชย
ที่ปรึกษาธุรกิจ จำกัด เข้าทำการตรวจสอบภายในเรื่อง “การบริหารค่าตอบแทนสำหรับพนักงานกลุ่ม
worker และพนักงานกลุ่มผู้รับเหมา”
และรายงานผลการตรวจสอบอย่างอิสระและอย่างตรงไปตรงมาต่อคณะกรรมการตรวจสอบ